Lana Parilla

Lana Marija Parilla (; dzimusi ) ir amerikāņu aktrise, kura plašāk pazīstama kā Regīna Milsa jeb Ļaunā Karaliene seriālā "Reiz sensenos laikos", Endžija Ordonesa seriālā Spin City un Sāra Gevina seriālā "24 stundas". Arī pazīstama ar nelielām lomām seriālos "Pazudušie" un "Sešas pēdas zem zemes" (Six Feet Under).

 Dzīvesgājums 
Lana Parilla piedzima 1977. gada 15. jūlijā Bruklinā, Ņujorkā, Samuēlam Parillam, puertorikāņu beisbola spēlētājam, un Doloresai Acarai, sicīliešu izcelsmes māksliniecei. Lana ir arī amerikāņu aktrises Kendisas Acaras brāļameita. Kad Lanai Parillai bija četri gadi, viņas vecāki izšķīrās, tāpēc lielāko daļu bērnības viņa pavadīja kopā ar māti. Desmit gadu vecumā Lana Parilla pēc suņa uzbrukuma ieguva rētu virs lūpas. Pusaudža gados Lana dzīvoja kopā ar savu tēvu, kurš neatbalstīja viņas karjeras izvēli. Kad Lanai Parillai bija sešpadsmit gadi, viņas tēvu Samuēlu nošāva piecpadsmit gadus vecs zēns, kad viņš devās uz sarunām par autoavāriju, kas notika pirms trim dienām.

Kā stāsta Lana Parilla, jau bērnībā viņa vēlējās kļūt par aktrisi, pateicoties tantei un mīlestībai rādīt dažādus skečus ģimenei. Vēlāk viņa bieži filmēja sevi arī ar ģimenes videokameru. Pēc Forthemiltonas vidusskolas absolvēšanas Lana Parilla pārcēlās uz Losandželosu, kur mācījās Beverly Hills Playhouse teātrī. Aktrise atklāj, ka kādu laiku pirms karjeras sākuma viņas dzīve bija grūta, jo viņai bija sarežģīti līdzsvarot studijas un iztiku. Tā rezultātā kādu laiku viņa dzīvoja savā automašīnā un pie draugiem.

 Karjera 
1999. gadā Lana Parilla debitēja nelielā lomā televīzijas seriālā Grown Ups, bet 2000. gadā viņa nospēlēja savu pirmo galveno lomu mazbudžeta filmā Spiders. Tajā pašā gadā aktrise ieguva arī savu pirmo nozīmīgo lomu televīzijā seriālā Spin City, kurā piedalījās piektajā sezonā. Tomēr pēc šīs sezonas viņa pameta seriālu, uzskatot, ka viņas varone nav pietiekami iesaistīta sižetā. No 2002. līdz 2003. gadam Lana Parilla filmējās seriālā Boomtown, ko, neskatoties uz labiem reitingiem, atcēla pēc otrās sezonas.

Pēc atkārtotām lomām seriālos "Ņujorkas policisti" (NYPD Blue) un "Sešas pēdas zem zemes" (Six Feet Under) Lana Parilla ieguva nozīmīgu lomu seriāla "24 stundas" ceturtajā sezonā, sākotnēji kā viesaktrise, bet vēlāk kā pastāvīgs tēls. 2006. gadā viņa filmējās seriālā Windfall, ko atcēla pēc pirmās sezonas. 2007. gadā aktrise parādījās seriāla "Pazudušie" trešās sezonas pēdējās trīs sērijās. Tajā pašā gadā viņa sāka filmēties seriālā Swingtown, taču Amerikas Scenāristu ģildes streiks gandrīz noveda pie seriāla atcelšanas. Neskatoties uz to, seriālu izdeva, bet tas saņēma zemas atsauksmes un to atcēla pēc pirmās sezonas.

2010. gadā Lana Parilla atveidoja galveno lomu seriālā Miami Medical, ko arī atcēla pēc pirmās sezonas. Vēlāk, piedaloties televīzijas seriāla noklausīšanās atlasē, atlases direktors ieteica aktrisei izmēģināt spēkus Ļaunās karalienes lomā jaunajā seriālā "Reiz sensenos laikos". Izlasījusi scenāriju, Parilla ieinteresējās un piedalījās noklausīšanās, kurā seriāla veidotāji Ādams Horovics un Edvards Kitsis viņu novērtēja ļoti atzinīgi. Abi iepriekš bija arī scenāristi un producenti seriālam "Pazudušie". Lana Parilla filmējās visās septiņās seriāla "Reiz sensenos laikos" sezonās, līdz pat tā noslēgumam 2018. gadā. Aktrise arī režisēja vienu no seriāla epizodēm.

2021. gadā Lana Parilla atveidoja galveno lomu seriāla "Kāpēc sievietes nogalina" (Why Women Kill) otrajā sezonā. 2023. gadā viņa atveidoja atkārtotu lomu seriālā "Ielu advokāts" (The Lincoln Lawyer), bet nākamajā gadā atveidoja otrā plāna lomu filmā Atlas, kurā galveno lomu spēlēja Dženifere Lopesa. Kopš 2025. gada Lana Parilla atveido vienu no galvenajām lomām seriālā The Rainmaker, kas balstīts uz tāda paša nosaukuma romānu.

 Personīgā dzīve 
2013. gadā programmatūras vadītājs Freds Di Blasio bildināja Lanu Parillu, kamēr viņi atpūtās Izraēlā. Pāris apprecējās 2014. gada jūlijā, un Lana Parilla kļuva par Di Blasio trīs dēlu pamāti. Pāris izšķīrās 2018. gada novembrī.

 Filmogrāfija 

 Lomas filmās 
GadsNosaukumsLoma2000SpidersMārsija Eira2008MistakenNellija Gaivensa2020The Tax CollectorFevija2024AtlasVela Šeferda

 Televīzija 
GadsNosaukumsLomaPiezīmes1999Grown Upsviesmīlesērija: J Says2000—2001Spin CityEndžija Ordonesagalvenā loma; 22 sērijas2002JAGleitnante Stefanija Donatosērija: Head to ToeThe ShieldSedona Tellesasērija: Circles2002—2003BoomtownTerēze Ortisagalvenā loma; 17 sērijas2004"Ņujorkas policisti" (NYPD Blue)policiste Džaneta Greftona3 sērijas"Sešas pēdas zem zemes" (Six Feet Under)Meilija2 sērijas2005"24 stundas" (24)Sāra Gevinaotrā plāna loma; 12 sērijas2006WindfallNina Šeferagalvenā loma; 13 sērijas2007"Pazudušie" (Lost)Grēta3 sērijas2008SwingtownTrina Dekeragalvenā loma; 13 sērijas2010Miami MedicalEva Zambranogalvenā loma; 13 sērijas"Slepenie sakari" (Covert Affairs)Džūlija Suaresasērija: South Bound SuarezMediumLidija Helstromasērija: The Match GameThe DefendersBetija Džonsonasērija: Las Vegas vs. Johnson2011ChaseIzabella Kordovasērija: Narco: Part 12011—2018"Reiz sensenos laikos" (Once Upon a Time)Regīna Milsa jeb Ļauna Karalienegalvenā loma; 150 sērijas2021"Kāpēc sievietes nogalina" (Why Women Kill)Rita Kastillogalvenā loma; 10 sērijas2023"Ielu advokāts" (The Lincoln Lawyer)Liza Tremelaotrā plāna loma; 10 sērijas2025—pašlaikThe RainmakerDžoselīna Stounagalvenā loma

 Atsauces 

 Ārējās saites 

Kategorija:1977. gadā dzimušie
Kategorija:Amerikāņu kinoaktrises
Kategorija:ASV televīzijas aktrises